Там жа, у “Хроніцы зямлі Прускай”, пералічваюцца 11 земляў (плямёнаў), на якія дзеляцца прусы. Сярод іх буйнейшая – Судовія (Яцвязь). Іншыя дакументы дадаткова прыгадваюць яшчэ некалькі назваў прускіх земляў, а таксама паведамляюць, што кожная зямля (territorium) дзеліцца на драбнейшыя воласці, у тым ліку і Судовія. Сярод іншых згадваецца яцвяжская зямля Kirsnovia – у перакладзе са старажытнапрускага “чорная” (зямля). Kirsna – “чорны”. Польскі даследчык Ян Паверскі лакалізуе Кірсновію ў басейне ракі Kirsnа, прытоку Шэшупы, левага прытоку Нёмана (цяпер Калінінградская вобласць). Іншыя ж даследчыкі яе лакалізуюць у басейне ракі Krznа, левым прытоку Заходняга Буга. Назву Kiersnowo маюць адразу дзве вёскі на былых яцвяжскіх землях – адна на Падляшшы, другая на Мазурах.